CELEX: 52012PC0534
Language: sl
Date: 2012-09-24
Title: Predlog SKLEP SVETA o sprejetju stališča Evropske unije v Generalnem svetu Svetovne trgovinske organizacije o pristopu Laoške ljudske demokratične republike k Svetovni trgovinski organizaciji

|
			
		
		
		52012PC0534
		
			Predlog SKLEP SVETA o sprejetju stališča Evropske unije v Generalnem svetu Svetovne trgovinske organizacije o pristopu Laoške ljudske demokratične republike k Svetovni trgovinski organizaciji /* COM/2012/0534 final - 2012/0255 (NLE) */
			
				
		
		
			
			   	OBRAZLOŽITVENI MEMORANDUM
I. UVOD
Članice Svetovne trgovinske organizacije
(STO) in Laoška ljudska demokratična republika (Laos) so dosegle sklepno
fazo sporazuma o pogojih za pristop Laosa k organizaciji. Pogajanja so se
začela pred 14, ko je Laos leta 1997 vložil prošnjo za članstvo
v STO. Prošnja Laosa za pristop je bila pregledana v skladu s smernicami, ki
jih ureja Sklep Generalnega sveta STO z dne 10. decembra 2002 o
pristopu najmanj razvitih držav. Da bi EU uradno podprla članstvo Laosa,
je zdaj potreben sklep Sveta, ki potrjuje pogoje za pristop Laosa.
Povzetek pristopnih pogojev je naveden v
nadaljevanju.
II. POVZETEK POGOJEV ZA PRISTOP LAOSA K STO
PO PODROČJIH
Seznam zavez
Povprečna končna usklajena carinska
stopnja na seznamu za pristop Laosa je 18,4 %.
Medtem ko je povprečna končna
usklajena carinska stopnja nekoliko nižja za kmetijske proizvode (17,8 %)
kot za industrijske izdelke (18,6 %), so najvišje tarife višje v
kmetijstvu (90 % v primerjavi s 50 %).
Laos bo povprečne končne usklajene
carinske stopnje začel izvajati z datumom pristopa, pri čemer je
prehodno obdobje za izvajanje predvideno le za nekaj izdelkov (riž, žita,
naftni proizvodi).
Te povprečne
tarifne stopnje so dokaj razumne glede na status Laosa med najmanj razvitimi
državami ter njegovo majhnost in ranljivost njegovega gospodarstva. Pretekla
praksa EU glede najmanj razvitih držav je bila, da se take tarifne stopnje
sprejmejo kot sprejemljive za gospodarstva primerljive velikosti.
Industrijski izdelki 
–              
povprečna končna usklajena carinska
stopnja za nekmetijske proizvode je 18,61 %;
–              
povprečne vrednosti so najvišje (okrog
35 %) v sektorjih usnja, pohištva in lesa;
–              
najnižje stopnje, okrog 7 %, se nanašajo na
izdelke informacijske tehnologije, kmetijsko opremo in izdelke iz jekla;
–              
najvišje tarife v različnih industrijskih
sektorjih so enake ali nižje od 50 %, pri čemer so edina izjema le
motorna kolesa pri 60 %.
Kmetijski proizvodi 
–              
povprečna končna usklajena carinska
stopnja za kmetijske proizvode je 17,9 %;
–              
tarife v kmetijstvu so najvišje za riž (80 %
in 90 %), sledita pa tobak in kava pri 60 %.
Storitve 
Seznam Laosa v zvezi s posebnimi zavezami za
storitve je ugoden glede na njegov status najmanj razvite države. Laos bo
izpolnil zaveze glede dostopa do trga ter nacionalne obravnave na širšem
področju storitev, vključno s strokovnimi, računalniškimi in
drugimi poslovnimi storitvami, komunikacijskimi storitvami (dostavne storitve
in telekomunikacije), storitvami na področju gradbeništva, distribucije,
zasebnega izobraževanja, okolja, financ (zavarovanje in bančništvo),
zasebnega zdravstva, turizma in prevoza (letalski prevoz). 
Zaveze v okviru protokola o pristopu
V zadnji, večstranski fazi
pridružitvenega procesa so si članice STO skupaj prizadevale zagotoviti
temeljno skladnost trgovinskih zakonov in ustanov Laosa s predpisi in sporazumi
STO ter jih navedle v protokolu o pristopu in poročilu delovne skupine. Za
EU so najpomembnejša naslednja področja:
Pravice do trgovanja
Laos je potrdil, da bo vsaki fizični ali
pravni osebi članice STO, ne glede na fizično prisotnost ali naložbo
v Laosu, odobril pravico do statusa uvoznika najpozneje dve leti po datumu
pristopa k STO za omejeno število izdelkov (riž, nafta in plin, posebni izdelki
iz železa in jekla) in od dneva pristopa za vse druge izdelke. Laos bo v istih
rokih na nediskriminatoren in nediskrecijski način dodelil pravice do
trgovanja v skladu s sporazumi STO. Od datuma pristopa bodo vse pristojbine in
stroški za opravljene storitve, ki se uporabljajo za uvoz in izvoz ali so povezane
z uvozom in izvozom, v skladu s sporazumi STO.
Carinsko vrednotenje
Do datuma pristopa bo Laos začel v celoti
uporabljati določbe STO v zvezi s carinskim vrednotenjem, vključno s
Sporazumom STO o izvajanju člena VII GATT 1994 in Prilogo I (pojasnjevalne
opombe).
Glavna področja, za katera je bilo
zahtevano prehodno obdobje
Zaščitna zakonodaja: Laos je začel postopek priprave zakonodaje, vendar je zahteval
prehodno obdobje 5 let po pristopu, da sprejme zakonodajo v skladu z
določbami Sporazuma STO o zaščitnih ukrepih. Laos je navedel, da bo
medtem na splošno sprejemal ukrepe le v skladu z navedenimi določbami. 
Tehnične ovire v trgovini: Laos bo postopno začel izvajati Sporazum STO o tehničnih
ovirah v trgovini, popolno izvajanje pa bo zagotovljeno s 1. januarjem 2015.
Sanitarni in fitosanitarni ukrepi: Laos je predložil akcijski načrt za izvajanje Sporazuma o
sanitarnih in fitosanitarnih ukrepih. Laoški pravni okvir na področju
varnosti hrane, zdravja živali in rastlin bo s Sporazumom o sanitarnih in
fitosanitarnih ukrepih usklajen do 31. decembra 2012. Popolno izvajanje se bo
začelo s 1. januarjem 2015.
Pravice intelektualne lastnine: do datuma pristopa bo Laos sprejel zakonodajo, s katero bo svojo
shemo intelektualne lastnine uskladil s pravili STO. Popolno izvajanje bo
zagotovljeno do decembra 2016.
Preglednost: Laos
se je zavezal, da bo v 3 letih po pristopu uvedel uradni list. V tem času
bo Laos svoje zaveze glede publikacij izpolnjeval prek uradnih spletnih strani
ali časopisov. 
III. PRIPOROČILO
Ob predložitvi pogojev za pristop Laosa k STO
v odobritev Svetu Komisija meni, da so ti pogoji uravnotežen in podjeten
sveženj zavez za odpiranje trga, ki bodo Laosu in tudi njegovim trgovinskim
partnericam v STO prinesle znatne koristi.
2012/0255 (NLE)
Predlog
SKLEP SVETA
o sprejetju stališča Evropske unije v
Generalnem svetu Svetovne trgovinske organizacije o pristopu Laoške ljudske
demokratične republike k Svetovni trgovinski organizaciji
SVET EVROPSKE UNIJE JE –
ob upoštevanju Pogodbe o delovanju Evropske
unije ter zlasti člena 91, člena 100(2) in člena 207(4) v
povezavi s členom 218(9) Pogodbe,
ob upoštevanju predloga Evropske komisije,
ob upoštevanju naslednjega:
(1)       Vlada Laoške ljudske
demokratične republike (Laos) je 16. julija 1997 zaprosila za pristop k Marakeškemu
sporazumu o ustanovitvi Svetovne trgovinske organizacije (STO) na podlagi
člena XII navedenega sporazuma.
(2)       Dne 19. februarja 1998 je
bila ustanovljena delovna skupina za pristop Laosa, da bi se dogovorili o
pristopnih pogojih, sprejemljivih za Laos in vse članice STO.
(3)       Komisija je v imenu Unije s
pogajanji določila celovit sklop zavez Laosa za odpiranje trga, ki
izpolnjujejo zahteve Unije in so v skladu s stopnjo razvoja Laosa.
(4)       Te zaveze so zdaj zajete v
Protokolu o pristopu Laosa k STO.
(5)       Pristop k STO naj bi po
pričakovanjih pozitivno in trajno prispeval h gospodarskim reformam in
trajnostnemu razvoju v Laosu.
(6)       Protokol o pristopu bi zato
bilo treba odobriti.
(7)       Člen XII Sporazuma
o ustanovitvi STO določa, da se morata o pristopnih pogojih strinjati
članica pristopnica in STO ter da pristopne pogoje na strani STO potrdi
ministrska konferenca STO. Člen IV.2 Sporazuma o ustanovitvi STO
določa, da v obdobjih med zasedanji ministrske konference njene naloge
izvaja Generalni svet.
(8)       Zato je treba sprejeti
stališče, ki ga bo Unija zagovarjala v okviru Generalnega sveta STO glede
pristopa Laosa k STO –
SPREJEL NASLEDNJI SKLEP: 
Edini člen
1.           Evropska unija bo v okviru
Generalnega sveta Svetovne trgovinske organizacije glede pristopa Laoške
ljudske demokratične republike k STO zagovarjala stališče, da se ta
pristop odobri.
2.           Ta
sklep začne veljati z dnem sprejetja. 
V Bruslju,
                                                                       Za
Svet
                                                                       Predsednik